ליאת בנימיני-אריאל

ביוגרפיה

בנימיני נולדה בעפולה, וגדלה בתל אביב ורמת השרון. משנת 1996 מתגוררת בבנימינה, למעט שהות קצרה בקליפורניה בין השנים 2000–2003.
בשנת 1976 השתלמה בציור ותחריט באקדמיה החופשית לאמנות בהמבורג שבגרמניה, ולאחר מספר חודשים שבה לארץ והמשיכה בלימודי התחריט אצל האמן טוביה בארי במכללת אבני שבתל אביב.
בשנת 1978 החלה לאייר ספרי ילדים. במהלך השנים איירה למעלה ממאתיים ספרי ילדים, ספרי לימוד ומקראות בעברית, אנגלית וערבית. את דרכה החלה בהוצאת הספרים הירושלמית אלישר, אך לאחר תקופה החלה לעבוד עם הוצאות גדולות יותר כדוגמת דביר, תמוז, כתר, כנרת, יסוד ויבנה. כמו כן, הייתה חלק ממקימי אגודת המאיירים הראשונה, והשתתפה בתערוכות הראשונות של חבריה בבית ביאליק, בית אריאלה ובמרכז לתרבות ברעננה.
בשנת 1996 סיימה לימודי הדרכת אמנות ותיאטרון בובות במדרשה לאמנות ברמת השרון, ולאחר מכן לימדה בה בתחום תיאטרון הבובות למדריכי אמנות ואמנות משקמת.
במסגרת שהותה בקליפורניה השתלמה בעבודה אמנותית בעץ ובפיסול בדה אנזה קולג' (De Anza College), ועם סיום לימודיה לימדה ציור, איור וכתיבה, תיאטרון בובות ואמנות בעיסת נייר במסגרת הלימודי הלא פורמלי, השתלמויות, ובמרכזי טיפול ובסטודיו שבביתה בבנימינה.
עם הספרים המפורסמים שאיירה נמנים סיפוריו של אוסקר ויילד "הנסיך המאושר", "הידיד המסור", "הזמיר והשושנה" ו"הענק וגנו". היא איירה שני קבצים של אגדות אנדרסן בתרגומו של לוין קיפניס, בהם הסיפורים "הברווזון המכוער", "חיל של בדיל", "הנסיכה על העדשה" ועוד. בנוסף, איירה את סיפוריו של קיפניס, כשהיא עובדת מולו בגילו המופלג, "הדחליל" ו"עזה פזיזה", וכן את "שמלת השבת של חנה'לה" ליצחק דמיאל (שוייגר).
בנימיני איירה את "רומיאו ויוליה" לשייקספיר, ואת "חלום ליל קיץ", שהפקתו נעצרה. כן ליוותה את ספריה של סמדר שיר בתחילת דרכה כסופרת ילדים בהם: "עץ של חרוזים", "תולי", "הבובה הכי הכי", "ברוך הבא אח נחמד", "עולים לכיתה א'". ובהמשך את ספרי הילדים והנוער "המורה הכי הכי", "מורה מחליפה", "פסטיבל הילדים" ועוד. ומאז שנות ה-90 ועד היום מאיירת את סדרת ספרי "גלי" המצליחה.
בנימיני שיתפה פעולה עם סופרים ידועים, בהם חגית בנזימן בספריה "כשאמא הייתה קטנה", "כשאבא היה קטן" ו"נוסעים לארץ אחרת" (שזכה בפרס זאב לספרות ילדים ונוער לשנת 1985), דבורה עומר בספרה "דבורה עומר מספרת על דוד בן-גוריון", וחנה הורן בספריה "הלו אמא", "הלו סבתא", "רן בחבית", "עופר" ו"עופר והמערות בחורשה".
בנימיני שיתפה פעולה עם המוזיקאית נעה בלאס ואיירה את ספריה "סיפורים מבית התווים", "הגמד פיקי פקו" וספר תרגול מדיטטיבי "צליל ונפש".
בשנת 1987 החלה לעבוד עם הוצאת הספרים הדתית החרדית ארטסקרול-מסורה מניו יורק על סדרת ספרי ילדים בנושא חגים באנגלית, בשיתוף עם יפה גנז, שראו אור בארצות הברית, קנדה ואנגליה ביניהם:
"Bina", "Benny and chaggai hayona-Pesach", "Rosh hashanah", "Yom Kippoor", "Succos", "Chanooca", "Purim", "too bishvat", "tish'a beav"
"The wonderfull world we live in ,Fins–feet-wings-and other animal things". בנוסף, איירה עבור ההוצאה מילון עברי-אנגלי ברוח הדת "The Alef-Bet word book" ושלושה כרכים של סיפורי "לילה טוב" קלאסיים לילדים באווירה יהודית מסורתית "A treasury of jewish bedtime stories", "More jewish bedtime stories Bedtime stories of jewish values". שנכתבו ועובדו על ידי שמואל בליץ.
שני ספרי ילדים כתבה ואיירה בנימיני בעצמה: "מולי מוצא חבר" (הוצאת כרטא 1988) ו"אריק האריה שאהב קורנפליקס" (דני ספרים 1996), שנכלל ב"רשימת החמישים" של משרד החינוך לספרים מומלצים בשנת 2011.
נכון לשנת 2012, היא עוסקת בעיקר ביצירה ולימוד בתחום האקולוגיה והסביבה תוך התייחסות לנושא בבחירת החומרים. ובהדרכה ליצירת אמנות בתלת ממד בסטודיו שלה בבנימינה.
לבנימיני שלוש בנות.